Altevatnet
Store norske leksikon,Geografi,Norges geografi,Troms og Finnmark,Bardu
Altevatnet er en innsjø i Bardu kommune i Troms og Finnmark, lengst sør i kommunen, mot grensen til Sverige. Altevatnet har avløp nordvestover gjennom Barduelva, som renner ned Østerdalen og er viktigste tilløp til Målselva. Innsjøen er langstrakt og 56 kilometer lang inkludert dens sørøstligste delen Leinavatn (samisk: Davit Lenesjávri og Lulit Lenesjávri, skilt ved en smal strøm).
Altevatnet lå opprinnelig 489 meter over havet, og Leinavatn 491 meter over havet. De to vannene er ved oppdemming blitt ett sammenhengende vann med en reguleringshøyde på 473–489 meter over havet og et samlet areal på 80 kvadratkilometer ved høyeste regulering, og er med det den største sjøen i det tidligere fylket Troms.Altevatnet/Leinavatn er reguleringsmagasin for tre nedenforliggende kraftverk (maskininstallasjon i MW, midlere årsproduksjon i GWh og fallhøyde i meter): Innset (90 MW, 500 GWh og 185 meter), Straumsmo (130 MW, 704 GWh og 229 meter) og Bardufoss (41,5 MW, 221 GWh og 52,8 meter).Altevasshytta er ei stor og moderne turisthytte (ubetjent) som ligger 540 meter over havet, like nord for reguleringsdemningen nordvest i vannet. Herfra er det god utsikt over Altevatnet og fjellene omkring. Les mer i Store norske leksikon Bardu Troms og Finnmark vannkraft